कर्नाटक में मुफ्त की रेवड़ियों की बहार, भाजपा के बाद कांग्रेस ने बांटी रेवड़ियां
Karnataka Vidhan Sabha Election 2023 - What Are BJP Congress Freebies In Manifesto. Dainik Bhaskar (दैनिक भास्कर) Opinion. सत्ता की दौड़ में कोई भी पीछे नहीं रहना चाहता। एक दिन पहले भाजपा ने रेवड़ियाँ बाँटी थीं, एक दिन बाद कांग्रेस भी इससे उबर नहीं पाई। उसने भी जमकर मुफ़्त वाली घोषणाएँ कर डालीं।
सत्ता की दौड़ में कोई भी पीछे नहीं रहना चाहता। एक दिन पहले भाजपा ने रेवड़ियाँ बाँटी थीं, एक दिन बाद कांग्रेस भी इससे उबर नहीं पाई। उसने भी जमकर मुफ़्त वाली घोषणाएँ कर डालीं।
सत्ता की दौड़ ऐसी ही होती है। किसी तरह वोट क़ब्ज़ाने होते हैं। हर हाल में सरकार में आना होता है। चाहे घोषणाएं प्रैक्टिकल भी हों या न हों। राजनीतिक पार्टियों को सिर्फ़ मतदाताओं को लुभाना होता है।
कर्नाटक में काँग्रेस ने हर परिवार को दो सौ युनिट मुक्त बिजली, परिवार की प्रत्येक महिला मुखिया को हर महीने दो हजार रुपए देने की भी घोषणा की है। अब महिला मुखिया में एक पेंच है। महिला मुखिया से मतलब जहां पुरुष नहीं, महिला ही मुखिया हैं वे या परिवार की मुख्य महिला है वो।
यही नहीं, कांग्रेस ने बेरोज़गार युवकों को भी लुभाने- ललचाने की कोशिश की है। ग्रेजुएट बेरोज़गारों को दो साल तक तीन हज़ार रुपए महीना और डिप्लोमा वाले बेरोज़गारों को हर महीने पंद्रह सौ रुपए देने की घोषणा की गई है। यही नहीं, महिलाओं को राज्य सरकार की बसों में मुफ़्त यात्रा का प्रलोभन भी दिया गया है।
ये तो हुई कांग्रेस की मुफ़्त की रेवड़ियाँ। जो सैद्धांतिक या राजनीतिक घोषणाएं हैं वे बड़ी कमाल की हैं। कांग्रेस ने कहा है कि वह कर्नाटक की सत्ता में आई तो सांप्रदायिकता फैलाने वाली ताक़तों पर प्रतिबंध लगा दिया जाएगा। कांग्रेस ने बाक़ायदा नाम लेकर कहा- पीएफआई और बजरंग दल को बैन कर दिया जाएगा।
पीएफआई यानी पॉपुलर फ़्रंट ऑफ़ इंडिया। ये एक मुस्लिम संगठन है जो 2007 में दक्षिण भारत के तीन मुस्लिम गुटों ने मिलकर बनाया था। एनआईए सहित देश की कई जाँच एजेंसियों ने पीएफआई को देश के लिए ख़तरा बताया है। कट्टर इस्लामिक विचारधारा से प्रेरित पीएफआई पर जाँच एजेंसियों ने धर्मांतरण में लिप्त होने का भी शक जताया है।
कांग्रेस को पता है या नहीं, लेकिन जानकारी के अनुसार पीएफआई और उसके सहयोगी संगठनों को भारत सरकार पहले ही पाँच साल के लिए बैन कर चुकी है। 28 सितंबर को गृह मंत्रालय ने इस प्रतिबंध की घोषणा की थी।
दूसरा संगठन है बजरंग दल, जिस पर प्रतिबंध का वादा कांग्रेस ने किया है। बजरंग दल पर प्रतिबंध के कांग्रेसी वादे की प्रधानमंत्री नरेंद्र मोदी ने घोषणा के दिन ही हवा निकाल दी। मोदी ने कहा- ये वही कांग्रेस है जिसने पहले भगवान राम को ताले में डाला और अब बजरंग बली को प्रतिबंधित करने का वादा करती फिर रही है।